पे-टीएम : सीबीआई की तरह एक उलझी-सुलझी कहानी
पे-टीएम (PAYTM) एक बार फिर सुर्खियों में है। इस बार चर्चा का विषय है PAYTM के कुछ कर्मचारियों द्वारा PAYTM के डायरेक्टर विजय शेखर शर्मा को डाटा लीक करने की धमकी देना है। धमकी देने वाले में विजय शेखर शर्मा की सेक्रेट्री सोनिया धवन प्रमुख आरोपी हैं। उन्हें इस मामले में गिरफ़्तार कर लिया गया है।
लेकिन इसके पीछे कई कहानियां कही जा रही हैं। कहानियां PAYTM की बहुत हैं। पिछले दिनों कोबरा पोस्ट के एक स्टिंग ऑपरेशन ने कई नयी कहानियाँ सामने लायी थी। कहने वाले कहते हैं कि PAYTM एक विशेष राजनीति विचारधारा और पार्टी का टूल (औजार) बन गया है।
तकनीकी का प्रयोग आज हर क्षेत्र में बढ़ता जा रहा है। ख़बरों को बनाने और उनका प्रचार करने में आज तकनीक का उपयोग काफी तेजी से बढ़ रहा है। फेसबुक, ट्विटर , व्हाट्सएप्प और अन्य सोशल मीडिया से जुड़े एप्स के माध्यम से आज खबरों को प्रचारित किया जा रहा है। वहीं खरीदारी, पैसे के लेन देन और रोज़मर्रा की जरूरतों के लिए मार्केटिंग सेक्टर के एप्स जैसे PAYTM , फ़ोन पे आदि का उपयोग किया जा रहा है। तकनीक के बढ़ते इस उपयोग में आज अपनी राजनीतिक विचारधारा को बढ़ाने का सवाल है। गौरतलब पिछले दिनों में राजनीतिक विचारधारा खासकर कट्टर विचारधाराओं को बढ़ाने में फेसबुक, व्हाट्सएप और ट्विटर का जबरदस्त रूप से उपयोग किया गया है। फेसबुक, ट्विटर और व्हाट्सएप के जरिये फेक न्यूज़ (झूठी ख़बर) और हेट न्यूज़ (घृणा पर आधारित ख़बर) को भी काफी हद तक प्रचारित किया गया है।
आरएसएस यानी राष्ट्रीय स्वयंसेवक संघ हिंदुत्व की विचारधारा पर काम करने वाला सबसे बड़ा संगठन है। अगर आरएसएस के क्रिया-कलापों को देखा जाये तो पिछले समय में आरएसएस ने विभिन्न तरीकों से अपनी विचारधारा को फैलाया है जिसमें आरएसएस के द्वारा चलाये जाने वाले स्कूल शिशु मंदिर और विद्या मंदिर का महत्वपूर्ण स्थान है। आरएसएस का अपना मुखपत्र पांचजन्य के नाम से चलता है। इसके अलावा आरएसएस अपनी विचारधारा के प्रचार के लिए विभिन्न पत्रिकाओं जैसे संस्कृत ज्ञान परीक्षा, बोधमाला को अपने स्कूलों के माध्यम से बांटता आया है। आरएसएस ने जाति और धर्म के नाम से काफी सारे छोटे-छोटे सांस्कृतिक संगठन भी बनाये हैं, अगर हम शमसुल इस्लाम की आरएसएस के बारे में लिखी गयी किताबें पड़ेंगे तो इसकी विस्तृत जानकारी मिल सकती है। लेकिन अब आरएसएस अपनी विचारधारा को फ़ैलाने के लिए नए तकनीकी से जुड़े तरीकों का इस्तेमाल कर रहा है।
मई 2018 में आये कोबरा पोस्ट के स्टिंग ऑपरेशन ने यह जानकारी दी कि कैसे वर्तमान सरकार सरकार और आरएसएस PAYTM के जरिये अपनी विचारधारा को फ़ैलाने का काम कर रहे हैं। कोबरा पोस्ट के पत्रकार पुष्प वर्मा PAYTM के सीनियर वाइस प्रेसिडेंट अजय शेखर शर्मा जो PAYTM के फाउंडर विजय शेखर शर्मा के भाई हैं और सुधांशु गुप्ता जो PAYTM के वाइस प्रेसिडेंट हैं का एक स्टिंग ऑपरेशन करते हैं। इस स्टिंग ऑपरेशन में पुष्प वर्मा भगवत गीता के प्रचार के लिए अजय शेखर शर्मा से कहते हैं। इसी बातचीत के जरिये अजय शेखर शर्मा अपनी आरएसएस के साथ नजदीकियों का जिक्र करते हैं कि कैसे PAYTM के द्वारा वो आरएसएस की मुखपत्र पांचजन्य का प्रचार करते हैं। वो अपनी इस बातचीत के बीच में जिक्र करते हैं कि एक दिन उनको पीएमओ ऑफिस से फ़ोन आया और उन्होंने PAYTM से डाटा माँगा ताकि वो जम्मू कश्मीर में पत्थरबाजी कर रहे लोगो की पहचान कर पाए। हालांकि PAYTM ने अपने ऊपर लगाए गए सभी आरोपों को बेबुनियाद बताते हुए खारिज किया।
अब गौर करने की बात यह है कि क्या PAYTM का विवाद आपस में धमकी देने, ब्लैकमेल करने का एक विवाद मात्र है या यह विवाद सीबीआई के विवाद की तरह बहुत सारे तारों को आपस में जोड़ता है?
आरएसएस और बीजेपी ने पिछले दिनों फेसबुक और व्हाट्सएप के जरिये अपने विचारों को बड़ी तेज़ी से फैलाया है। इसके एक पहलू की जानकारी पत्रकार स्वाति चतुर्वेदी की किताब 'आई ऍम अ ट्रोल' में बखूबी मिल सकता है। जिसमें उन्होंने बताया है कि बीजेपी की डिजिटल आर्मी ने किस तरह ट्रोल कल्चर को बढ़ावा दिया और और व्हाट्सएप्प और फेसबुक के मैसेज के जरिये जगह जगह सांप्रदायिक तनाव पैदा किया।
इकनॉमिक टाइम्स में 2017 में आयी एक रिपोर्ट के माध्यम से पता चलता है कि PAYTM के 200 मिलियन ग्राहक हैं। नोट बंदी के समय में PAYTM के ग्राहक बड़ी तेज़ी से बढ़े थे और PAYTM को नोटबंदी से काफी फायदा भी हुआ था जो वर्तमान सरकार और PAYTM की दोस्ती का एक नमूना था। कोबरा पोस्ट के स्टिंग ऑपरेशन से साफ़ जाहिर होता है कि वर्तमान सरकार इन ग्राहकों के डाटा का इस्तेमाल अपने राजनीतिक फायदे के लिए कर रही है। अगर आरएसएस की बात की जाये तो अपनी हिंदुत्व की विचारधारा को बढ़ाने में प्राइवेट कंपनियों का इस्तेमाल कर रही है।
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva